বুধবার প্রকাশিত দৈনিক আজকাল পত্রিকার প্রতিবেদনের শিরোনাম ছিল, ‘পড়ুয়া হত্যায় বাংলাদেশ উত্তপ্ত নজিরবিহীন ছাত্র বিক্ষোভে’। এতে বলা হয়েছে, ‘গত রবিবার রামিজউদ্দিন ক্যান্টনমেন্ট কলেজের দুই শিক্ষার্থীর হত্যার বিচার চাইতে রাজপথে নেমেছেন বাংলাদেশের ছাত্রছাত্রীরা। তাদের এই বিক্ষোভে সামিল হয়েছেন সাধারণ নাগরিকরাও। শুধু এই দুর্ঘটনাই নয়, বিক্ষোভে উঠে এসেছে গত এপ্রিলে দুই বাসের রেষারেষিতে প্রথমে হাত ও পরে প্রাণ হারানো কলেজছাত্র মহম্মদ রাজীব হোসেনের নামও। বিক্ষোভের প্ল্যাকার্ডে রয়েছে হানিফ পরিবহনের গাড়িচালক, তার সহকারী ও সুপারভাইজার নর্থ সাউথ বিশ্ববিদ্যালয়ের যে ছাত্রকে খুন করেছিল, সেই সইদুর রহমানের ছবি। এ দুই ছবির সঙ্গে যুক্ত হয়েছে, রবিবার নিহত দুই কলেজ শিক্ষার্থী দিয়া খানম (মীম) ও আবদুল করিমের (রাজীব) ছবিও। প্রশাসন ও সরকারের একাংশ পড়ুয়াদের আন্দোলন তুলে নেওয়ার আবেদন জানিয়েছে। সেই আবেদনের তীব্র সমালোচনা করেছেন পড়ুয়ারা। সোশ্যাল মিডিয়ায় বার্তা ছড়িয়ে পড়েছে, ‘(আমরা ন’‌টাকায় এক জিবি ডেটা চাই না, নিরাপদ সড়ক চাই।)’ বিক্ষোভকারীদের সবচেয়ে তীব্র ক্ষোভের নিশানায় রয়েছেন পরিবহনমন্ত্রী শাহজাহান খান। তাদের বক্তব্য, শাহজাহান খান সড়ক দুর্ঘটনা রোধে কোনও উদ্যোগ নেননি।’